CELEX: 32019D1739
Language: hu
Date: 2019-10-16 00:00:00
Title: A Bizottság (EU) 2019/1739 végrehajtási határozata (2019. október 16.) a rózsarozetta-vírus Unióba történő behurcolásának és Unión belüli elterjedésének megelőzését célzó szükséghelyzeti intézkedések megállapításáról (az értesítés a C(2019) 7328. számú dokumentummal történt)

18.10.2019   
               
               
                  HU
               
               
                  Az Európai Unió Hivatalos Lapja
               
               
                  L 265/12
               
            
         A BIZOTTSÁG (EU) 2019/1739 VÉGREHAJTÁSI HATÁROZATA
         (2019. október 16.)
         a rózsarozetta-vírus Unióba történő behurcolásának és Unión belüli elterjedésének megelőzését célzó szükséghelyzeti intézkedések megállapításáról
         (az értesítés a C(2019) 7328. számú dokumentummal történt)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének harmadik mondatára,
         mivel:
         
                     (1)
                  
                  
                     A rózsarozetta-vírus (a továbbiakban: meghatározott szervezet) jelenleg nem szerepel a 2000/29/EK irányelv I. vagy II. mellékletében.
                  
               
                     (2)
                  
                  
                     A meghatározott szervezet és vektora, a Phyllocoptes fructiphilus tudvalevőleg nincs jelen az Unió területén. Az Európai és Földközi-tenger melléki Növényvédelmi Szervezet (EPPO) ugyanakkor elemezte a károsítók jelentette kockázatokat, és kimutatta, hogy a meghatározott szervezet és annak káros hatásai jelentős növényegészségügyi problémát jelenthetnek az Unió számára, különösen valamennyi rózsa termesztését illetően.
                  
               
                     (3)
                  
                  
                     Erre a bizonyítékra és a meghatározott szervezet folyamatos elterjedésére tekintettel egyedi intézkedéseket kell alkalmazni a fogékony növényekre vonatkozóan azon harmadik országokból az Unióba történő behozataluk esetén, amelyekben a károsító jelen van (Kanada, India és az Egyesült Államok), és e növényeket növényegészségügyi bizonyítványnak kell kísérnie.
                  
               
                     (4)
                  
                  
                     Az említett egyedi intézkedéseknek rendelkezniük kell a meghatározott szervezetnek és vektorának az Unió területén kellő időben történő kimutatásáról, a meghatározott növények Unióba történő behozatalára vonatkozó követelményekről, valamint az említett növényeknek az Unióba történő behozatalakor végzendő hatósági ellenőrzésekről.
                  
               
                     (5)
                  
                  
                     A tagállamoknak biztosítaniuk kell, hogy minden olyan személy, akinek a felügyelete alá tartozó növények a meghatározott szervezettel fertőzöttek lehetnek, kapjon tájékoztatást annak lehetséges előfordulásáról és a meghozandó intézkedésekről.
                  
               
                     (6)
                  
                  
                     A tagállamoknak évente felmérést kell végezniük a meghatározott szervezet területükön való előfordulásáról, hogy proaktívabb módon tudjanak fellépni az említett szervezet megtelepedésével és elterjedésével szemben.
                  
               
                     (7)
                  
                  
                     Meg kell határozni a Rosa spp. fajokba tartozó, a Kanadából, Indiából vagy az Egyesült Államokból származó növényeknek – a vetőmagok kivételével – (meghatározott növények) az Unióba történő behozatalára vonatkozó követelményeket, valamint az Unióba történő behozataluk során elvégzendő hatósági ellenőrzéseket. Ezek az intézkedések az Unió területének a meghatározott szervezet behurcolásával és elterjedésével szembeni fokozott védelme érdekében szükségesek.
                  
               
                     (8)
                  
                  
                     Annak érdekében, hogy a felelős hivatalos szerveknek és a vállalkozóknak elegendő idő álljon rendelkezésére az új követelményekhez való alkalmazkodásra, ezt a határozatot 2019. november 1-jétől indokolt alkalmazni.
                  
               
                     (9)
                  
                  
                     E határozatnak átmeneti jellegűnek kell lennie, és azt 2022. július 31-ig kell alkalmazni, biztosítva az említett határidő előtt történő felülvizsgálatát.
                  
               
                     (10)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Fogalommeghatározások
            E határozat alkalmazásában:
            
                        a)
                     
                     
                        „meghatározott szervezet”: a rózsarozetta-vírus;
                     
                  
                        b)
                     
                     
                        „meghatározott növények”: a Rosa spp. Kanadából, Indiából vagy az Egyesült Államokból származó növényei – a vetőmagok kivételével;
                     
                  
                        c)
                     
                     
                        „meghatározott vektor”: Phyllocoptes fructiphilus.
                        
                     
                  
         
            2. cikk
            Az Unióba történő behozatal és az Unión belüli szállítás tilalma
            Tilos a meghatározott szervezet Unióba történő behurcolása és az Unión belüli elterjesztése.
         
         
            3. cikk
            A meghatározott szervezet kimutatása vagy feltételezett jelenléte
            A tagállamok gondoskodnak arról, hogy minden személyt, akinek olyan növények vannak az ellenőrzése alatt, amelyek a meghatározott szervezettel vagy annak vektorával fertőzöttek lehetnek, azonnal tájékoztassanak a meghatározott szervezet vagy annak vektora tényleges vagy feltételezett jelenlétéről, a lehetséges következményekről és kockázatokról, és a meghozandó intézkedésekről.
         
         
            4. cikk
            A tagállamok területén a meghatározott szervezet kimutatására végzett felmérések
            
               1.   A tagállamok éves felméréseket végeznek a területükön a meghatározott szervezetnek és a meghatározott vektornak a meghatározott növényeken való előfordulása kimutatása érdekében. A felméréseket vagy a felelős hivatalos szerv, vagy a felelős hivatalos szerv hatósági felügyelete mellett egy másik szerv végzi.
            
            
               2.   E felméréseknek mintavételeket és vizsgálatokat is magukban kell foglalniuk, és megalapozott tudományos és műszaki elveken kell alapulniuk a meghatározott szervezet és a meghatározott vektor azonosításának lehetősége tekintetében.
            
            
               3.   A tagállamok minden évben értesítik a Bizottságot és a többi tagállamot az előző naptári évben végzett felmérések eredményéről.
            
         
         
            5. cikk
            A meghatározott növények Unióba történő behozatalára vonatkozó követelmények
            
               (1)   A meghatározott növények csak a következő követelmények teljesülése esetén hozhatók be az Unióba:
               
                           (a)
                        
                        
                           azokat a 2000/29/EK irányelv 13. cikke (1) bekezdésének ii. pontjában említett növényegészségügyi bizonyítvány kíséri;
                        
                     
                           (b)
                        
                        
                           azoknak adott esetben meg kell felelniük a (2), (3) vagy (4) bekezdésnek, és a vonatkozó követelmény szövegét fel kell tüntetni a növényegészségügyi bizonyítvány „Kiegészítő nyilatkozat” rovatában.
                        
                     
            
               (2)   A meghatározott növényeket egész életciklusuk során olyan területen termesztették, amelyet az érintett ország nemzeti növényvédelmi szervezete a növényegészségügyi intézkedésekre vonatkozó releváns nemzetközi szabványokkal összhangban a meghatározott szervezettől mentes területnek nyilvánított. A szóban forgó terület nevét fel kell tüntetni a növényegészségügyi bizonyítvány „származási hely” rovatában.
            
            
               (3)   A meghatározott növényeket egész életciklusuk során olyan termőhelyen termesztették, ahol az utolsó termesztési idény kezdete óta nem észlelték sem a meghatározott szervezet, sem a meghatározott vektor tüneteit. Ezenfelül teljesültek a következő feltételek:
               
                           (a)
                        
                        
                           a meghatározott, ültetésre szánt növényekből a kivitel előtt mintát vettek és azokat vizsgálatnak vetették alá, amely során azokat a meghatározott szervezettől mentesnek találták;
                        
                     
                           (b)
                        
                        
                           a meghatározott növényeket – az ültetésre szánt növények kivételével – megvizsgálták, és tünetek esetén a kivitel előtt mintavételnek és vizsgálatnak vetették alá a meghatározott szervezet jelenlétének kimutatása céljából, amely során azokat az említett szervezettől mentesnek találták.
                        
                     
            
               (4)   A meghatározott növényeknek a meghatározott szervezettől nem mentes területről származó szövettenyészeteit olyan anyanövényekből állították elő, amelyeket vizsgálatnak vetettek alá, és a vizsgálat során a meghatározott szervezettől mentesnek találtak.
            
            
               (5)   A meghatározott növények csak akkor hozhatók be az Unióba, ha azokat oly módon kezelik, csomagolják és szállítják, amely révén megelőzhető a meghatározott vektor által okozott fertőzés.
            
         
         
            6. cikk
            Hatósági ellenőrzések az Unióba való behozatalkor
            A meghatározott növények valamennyi szállítmányán az Unióba történő beléptetés helyén vagy a 2004/103/EK bizottsági irányelvnek (2) megfelelően meghatározott rendeltetési helyen hatósági ellenőrzést kell végezni.
         
         
            7. cikk
            Megfelelés
            A tagállamok hatályon kívül helyezik vagy módosítják a meghatározott szervezet behurcolása és elterjedése elleni védelem érdekében elfogadott intézkedéseiket, hogy megfeleljenek e határozat rendelkezéseinek. Ezekről az intézkedésekről haladéktalanul tájékoztatják a Bizottságot.
         
         
            8. cikk
            Az alkalmazás kezdőnapja
            Ezt a határozatot 2019. november 1-jétől kell alkalmazni.
         
         
            9. cikk
            A hatályvesztés időpontja
            Ezt a határozatot 2022. július 31-ig kell alkalmazni.
         
         
            10. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2019. október 16-án.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 169., 2000.7.10., 1. o.
         
         
            (2)  A Bizottság 2004/103/EK irányelve (2004. október 7.) a 2000/29/EK tanácsi irányelv V. melléklete B. részében felsorolt növények, növényi termékek és egyéb áruk azonosítási és növényegészségügyi ellenőrzéséről, amelyet a Közösségbe való beléptetés helyétől eltérő vagy ahhoz közeli helyszínen is le lehet folytatni, valamint az ezen vizsgálatokra jellemző körülmények meghatározásáról (HL L 313., 2004.10.12., 16. o.).